हिमाचल के पालमपुर में मोदी ने मांगी 300 से ज्यादा सीटें, कहा-दिल मांगे मोर |
हिमाचल के पालमपुर में मोदी ने मांगी 300 से ज्यादा सीटें, कहा-दिल मांगे मोर
By: admin	| Last Updated: Tuesday, 29 April 2014 9:29 AM
पालमपुर (हिमाचलप्रदेश): चुनावी समर में बढ़ते वाक्युद्ध के बीच भाजपा के प्रधानमंत्री पद के उम्मीदवार नरेन्द्र मोदी ने आरोप लगाया कि कांग्रेस एक धोखेबाज पार्टी है और उसके घोषणापत्र को ‘धोखापत्र’ करार दिया.
मोदी ने यहां चुनावी रैली को संबोधित करते हुए कहा, ‘‘ मुझे यह कहना अच्छा नहीं लगता है लेकिन कांग्रेस एक ऐसी पार्टी है जो लोगों को धोखा देती है. यह धोखेबाज पार्टी है. उनके 2009 का घोषणापत्र देखें, यह घोषणापत्र नहीं बल्कि धोखापत्र है.’’
महंगाई का जिक्र करते हुए भाजपा के प्रधानमंत्री पद के उम्मीदवार ने कहा, ‘‘ कांग्रेस ने 2009 में अपने घोषणापत्र में 100 दिनों के भीतर कीमतों को कम करने का वादा किया था. तब क्या यह ‘धोखापत्र’ नहीं है ? ’’
मोदी ने कहा कि लोग किसी गलती को माफ कर सकते हैं लेकिन एक धोखेबाज को माफ नहीं कर सकते. ‘‘अगर आप लोगों को धोखा देते हैं, तो वे आपको माफ नहीं करेंगे. वे किसी गलती को माफ कर सकते हैं लेकिन धोखेबाज को नहीं.’’ भाजपा को केंद्र में मौका देने के लिए लोगों से अपील करते हुए उन्होंने कहा, ‘‘ आपने एक शासक (कांग्रेस) को 60 वर्ष दिये अब आप मुझे सेवा करने के लिए 60 महीने दें. देश को एक शासक की नहीं बल्कि सेवक की जरूरत है.’
मोदी ने कहा, ‘‘ मैं सेवक की तरह लोगों की सेवा करना चाहता हूं, जिसके लिए मुझे आपके आशीर्वाद की जरूरत है.’’ हिमाचल प्रदेश के लोगों से भावनात्मक रूप से जुड़ने का प्रयास करते हुए मोदी ने शहीद विक्रम बत्रा के गृह शहर में बार बार उनके उद्धरण ‘ये दिल मांगे मोर’ को दोहराया.
बत्रा ने 1999 में कारगिल युद्ध में हिस्सा लिया था और उन्हें मारणोपरांत सर्वोच्च सैनिक सम्मान परमवीर चक्र से सम्मानित किया गया था.
अपने संबोधन में मोदी ने प्रथम परमवीर चक्र प्राप्त करने वाले मेजर सोमनाथ शर्मा का भी जिक्र किया और राज्य के सिपाहियों के बलिदान को याद किया.
गुजरात के मुख्यमंत्री ने कहा, ‘‘ मैं चाहता हूं कि केंद्र में मजबूत सरकार बनाने और देश को खाई से बाहर निकालकर पटरी पर वापस लाने के लिए हिमाचल की चारों सीट समेत देश में 300 कमल खिलें.’’ रैली में भारी संख्या में पूर्व सैनिकों की मौजूदगी में मोदी ने हालांकि विक्रम बत्रा की मां कमल कांता वर्मा का जिक्र नहीं किया जो हमीरपुर से आम आदमी पार्टी की प्रत्याशी हैं.
उन्होंने संप्रग सरकार पर रक्षा कर्मियों के साथ न्याय नहीं करने का आरोप लगाया.
युवाओं का जिक्र करते हुए मोदी ने कहा, ‘‘ 18 से 28 वर्ष का समय हर व्यक्ति के लिए अहम होता है क्योंकि यह उनकी भविष्य को दिशा देता है. इसी अवधि में सभी महत्वपूर्ण निर्णय लिये जाते हैं.’
Web Title: हिमाचल के पालमपुर में मोदी ने मांगी 300 से ज्यादा सीटें, कहा-दिल मांगे मोर
और जाने: ??? ???? ????? ?????? ?????? ????? ?????? ?????? ???????? ele2014
First Published: Tuesday, 29 April 2014 9:29 AM